钦定古今图书集成/明伦汇编/官常典/第490卷 > 刘弘基
## 钦定古今图书集成/明伦汇编/官常典/第490卷 > 刘弘基

按《唐书》本传：“弘基，雍州池阳人。少以荫补隋右勋侍。
大业末，从征辽，赀乏行，反汾阴。度后期且诛，遂与其
属椎牛。犯法，吏讽捕系，岁馀，以赎论。因亡命盗马自
给。至太原，阴事高祖。又察太宗资度非常，益自托，由
是蒙亲礼，出入连骑，间至卧内。兵将举，弘基募士，得
二千人。王威等鲠大事，弘基与长孙顺德伏阁后，麾”
左右执之。从攻下西河，宋老生败，弃马投堑，弘基斩
其首，拜右光禄大夫。师至蒲，引兵先济河，下冯翊。为
北道大使，命殷开山副之。西徇扶风，众至六万。南
度渭，次长安故城，振队金光门。隋将卫文昇来拒，弘
基逆击，擒甲士千馀，马数百。时诸军尚未至，弘基最
先胜。高祖悦，赐马二十匹。京师平，功第一，授右骁卫
大将军。讨薛举，战浅水原，八总管兵皆没，唯弘基一
军战力矢尽，为贼拘。帝以临难不屈，优护其家。仁杲
平，乃克归，官之如初。刘武周犯太原，弘基屯平阳，复
陷贼。俄自拔归，授左一总管，从秦王屯柏壁，以劲卒
二千繇隰州趋西河，蹑贼归路。贼锐甚，弘基坚壁储
勇。及宋金刚遁走，率骑尾之，介休与王合击，大破之，
累封任国公。从击刘黑闼，还，除井钺将军。会突厥患
边，督步骑万人备塞。自豳北东拒子午岭，西抵临泾，
筑障遮寇。贞观初，李孝常等谋反，坐与交，除名为民。
岁馀，起为易州刺史，复封爵，召授卫尉卿，改封夔国。
以老乞骸，为辅国大将军，朝朔望，禄赐同职事。太宗
征辽，召为前军大总管，战驻跸山，有功，累加封户至
千一百。卒，赠开府仪同三司、弁州都督，陪葬昭陵，谥
曰襄。始，弘基病，给诸子奴婢各十五人，田五顷，谓所
亲曰：“使贤，固不藉多财；即不贤，守此可以脱饥冻。”馀
悉散之亲党。子仁实，袭封。